“Мин – Жанна Фриске түгел, миңа кем булышыр?”

	“Безнең гаиләдә дә яман шеш белән авыручы булыр дип кем уйлаган? Социаль пакеттан баш тарткан идек, шулай яхшы булыр, акчасы килеп торыр, дидек. Хәзер ул акча гына җитми. Дарулар бик кыйммәт. Барыр, ярдәм сорар кешем юк. Мин бит – Жанна Фриске түгел, миңа кем булышыр? Үтермәгез, зинһар, ярдәм итегез!” Быел Татарстан Сәламәтлек сак­лау министрлыгына йөздән артык кешедән шундый эчтәлектәге хат килгән. 	 Аяныч хәлдә калучылар­ның берсе – күптәнге танышым. Балалары үгетләүгә карамастан, әти кеше социаль хезмәт җыелмасыннан гел баш тарта килде. Быел бик нык авырый башлады, хас­таха­нәләрдә еш ятса да, мантый алмады. Соңрак җенес бизендә яман шеш үсеп, дүртенче стадиягә җитүе ачыкланды. Операция ясарга кирәк иде, ә аннан соң бертуктаусыз дару эчеп торырга. Кызы сөйлә­венчә, дарулар шулкадәр кыйбат, берсе-берсе йөзәр мең сумлыклары да бар, бөтен акчалары шуңа китә, бурычка да ала башлаганнар. Авыр хәлдәге әтиләре бу хакта берни белми. Хәер, белеп нәрсә эшли алыр иде. Социаль пакеттан баш тартып гариза тапшыргансың икән, 1 октябрьдән соң ел дәвамында карарыңны үз­гәр­тә алмыйсың. Пенсия фон­ды­ның Татарстандагы идарә­се мәгълүматлары буенча, 2013 елда ташламалы дарулар һәм социаль хезмәт җы­елма­сын­нан инвалидлар­ның 71,97 проценты баш тарт­са, быел бу сан 72 процент булган. Бик күп­ләр­не аның урынына бире­лүче 679 сум акча кызыктырган. 
	Фәния АРСЛАНОВА	
Ватаным Татарстан

	№ 129 | 06.09.2014	


